RAPPORT FRA KOMMISSIONEN TIL EUROPA-PARLAMENTET OG RÅDET om udgifterne for EUGFL, Garantisektionen - Alarmsystemet nr. 5/2004, nr. 6/2004 og nr. 7/2004

1. Foreløbigt bevillingsforbrug

Forbruget af bevillinger under budgettets udgiftsområde 1 for juli 2004 (medlemsstaternes udgifter fra den 16. oktober 2003 til den 31. maj 2004) beløber sig til 34 516,0 mio. EUR, dvs. 73,8 % af bevillingerne. Udgifterne før regnskabsafslutningen ligger ca. 795,7 mio. EUR under indikatoren for begge underudgiftsområder 1a og 1b. Når der tages højde for regnskabsafslutningen, vokser dette underforbrug imidlertid til 938,8 mio. EUR for begge de nævnte underudgiftsområder. Vedlagte tabeller viser forbruget af EUGFL, Garantisektionens bevillinger i perioden marts-maj 2004.

2. Kommentarer til gennemførelsen af 2004-budgettet

Følgende hovedfaktorer har indflydelse på budgettets gennemførelse:

2.1. Valutafaktorer

Dollarens vekselkurs over for euroen

Ovennævnte udgifter er beregnet under hensyntagen til udviklingen i dollarens vekselkurs over for euroen. For en væsentlig del af eksportrestitutionerne for landbrugsprodukter, især for korn og sukker samt for nogle former for intern støtte såsom bomuldsstøtten, afhænger udgifterne af udviklingen i dollarkursen.

I overensstemmelse med Rådets forordning om budgetdisciplin (Rådets forordning (EF) nr. 2040/2000 af 26. september 2000) blev ændringsskrivelsen til landbrugsbudgettet for 2004 udarbejdet på grundlag af den gennemsnitlige dollarkurs for juli, august og september 2003, dvs. 1 EUR = 1,12 $. I perioden fra den 1. august 2003 til den 31. maj 2004 var den gennemsnitlige dollarkurs 1 EUR = 1,22 $, dvs. over den kurs, der lå til grund for opstillingen af budgettet for 2004.

2.2. Markedsfaktorer

Underudgiftsområde 1a

For underudgiftsområde 1a ligger bevillingsforbruget før regnskabsafslutningen ca. 516,2 mio. EUR under indikatoren. En del af dette underforbrug (ca. 78 %) kan tilskrives sektoren for vegetabilske produkter, mens de resterende 17 % skyldes nedgangen i forbruget af bevillingerne til veterinær- og plantesundhedsforanstaltninger. I sektoren for vegetabilske produkter vedrører underforbruget hovedsagelig sukker, korn, bomuld, tobak og andre vegetabilske produkter/foranstaltninger. I sektoren for animalske produkter er der et underforbrug af bevillingerne til mælk og mejeriprodukter.

Denne situation giver anledning til følgende kommentarer:

Artikel 05 02 01: Markeds foranstaltninger for korn // Afvigelse: -150 mio. EUR (-26,7 %)

// (udgifter: 273 mio. EUR)

(indikator: 423 mio. EUR)

Dette underforbrug skyldes hovedsagelig, at medlemsstaterne anmeldte lavere støtteudbetalinger til interventionsordningen for stivelse i forhold til indikatoren. Årsagen hertil er, at produktionsrestitutionssatsen for stivelse er blevet sat til nul på grund af de nuværende gunstige markedsforhold. Kommissionen forventer, at der vil være et underforbrug af budgetbevillingerne til denne artikel ved regnskabsårets udgang.

Artikel 05 02 05: Sukker // Afvigelse: -191 mio. EUR (-11,2 %)

// (udgifter: 942 mio. EUR)

(indikator: 1 133 mio. EUR)

Dette underforbrug i forhold til indikatoren skyldes den ringere mængde sukker, der blev eksporteret med restitutioner. Denne eksport udgør for tiden kun ca. 66 % af den mængde, der ifølge forventningerne skulle være eksporteret på nuværende tidspunkt. Kommissionen forudser, at der vil være et underforbrug af budgetbevillingerne til denne artikel ved regnskabsårets udgang.

Artikel 05 02 07: Spindplanter // Afvigelse: -66 mio. EUR (-7,5 %)

// (udgifter: 621 mio. EUR)

(indikator: 687 mio. EUR)

Kommissionen fastsatte de mængder bomuld, hvortil der kunne udbetales støtte i produktionsåret 2003/04, på et lavere niveau i forhold til det, der blev opretholdt i forbindelse med vedtagelsen af 2004-budgettet. De samlede udgifter til bomuldsstøtten vil derfor være lavere og føre til et underforbrug af budgetbevillingerne til denne artikel ved regnskabsårets udgang.

Artikel 05 02 10: Tobak // Afvigelse: -45 mio. EUR (-4,9 %)

// (udgifter: 711 mio. EUR)

(indikator: 756 mio. EUR)

Dette underforbrug skyldes nedgangen i udbetalingen af tobakspræmierne i to medlemsstater i forhold til indikatoren på nuværende tidspunkt.

Artikel 05 02 11: Andre vegetabilske produkter / foranstaltninger // Afvigelse: -34 mio. EUR (-4,3 %)

// (udgifter: 414 mio. EUR)

(indikator: 448 mio. EUR)

Dette underforbrug skyldes det langsommere tempo i gennemførelsen af POSEI-programmerne i forhold til indikatoren på nuværende tidspunkt.

Artikel 05 03 01: Mælk og mejeriprodukter // Afvigelse: -173 mio. EUR (-5,9 %)

// (udgifter: 1 773 mio. EUR)

(indikator: 1 946 mio. EUR)

De gunstige betingelser på markedet for mejeriprodukter har ført til en nedgang i udbetalingen af eksportrestitutioner, der sammen med nedgangen i eksporten af kondenseret mælk vil resultere i lavere udgifter til eksportrestitutioner for mejeriprodukter. Hvis denne situation varer ved, forventer Kommissionen, at der vil være et underforbrug af budgetbevillingerne til denne artikel ved regnskabsårets udgang.

Artikel 05 03 04: Svinekød, æg og fjerkrækød, biavl og andre animalske produkter // Afvigelse: -14 mio. EUR

(-7,9 %)

// (udgifter: 90 mio. EUR)

(indikator: 104 mio. EUR)

For at stabilisere svinekødsmarkedet indførte Kommissionen privat oplagring af svinekød i slutningen af december 2003 og udbetaling af eksportrestitutioner for eksport af fersk og frosset svinekød med virkning fra udgangen af januar 2004. Begge foranstaltninger er blevet indstillet som følge af den senere bedring i markedssituationen i sektoren. På budgettet for 2004 var der dog ikke afsat bevillinger til nogen af disse foranstaltninger. Kommissionen mener derfor, at det nuværende underforbrug i denne artikel er midlertidigt. Hvis medlemsstaterne foretager alle de betalinger, der er forudset til disse foranstaltninger, vil der blive tale om et overforbrug af budgetbevillingerne til svinekødssektoren.

3. Konklusioner

Bevillingsforbrug pr. 31. maj 2004

Bevillingsforbruget for juli 2004 (medlemsstaternes udgifter fra den 16. oktober 2003 til den 31. maj 2004) viser et underforbrug i underudgiftsområde 1a. Dette underforbrug skyldes i nogen grad nedgangen i forbruget af bevillinger til veterinær- og plantesundhedsforanstaltninger, men kan dog hovedsagelig tilskrives artikel 05 02 01, 05 02 05, 05 02 07 og 05 03 01 i budgettet. Kommissionen forventer på nuværende tidspunkt, at underforbruget af bevillingerne til disse artikler vil fortsætte til udgangen af regnskabsåret, og at det i sidste ende vil føre til budgetbesparelser. Hvad angår bevillingsforbruget til de øvrige budgetartikler, kan Kommissionen ikke på nuværende tidspunkt drage nogen endelig konklusion. Underforbruget i underudgiftsområde 1b giver ikke i øjeblikket anledning til kommentarer.

BILAG 1

>REFERENCE TIL EN GRAFIK>

BILAG 2

>REFERENCE TIL EN GRAFIK>

BILAG 3

>REFERENCE TIL EN GRAFIK>